“Ons kon net nie ’n datum kry wat ons albei se kalender pas nie. Ek het al begin dink die troue sou nie gebeur nie,” sê Vanes-Mari, ’n Pretorianer wat al vir die Protea-netbalspan speel vandat sy 16 is.
Matt noem sedert 2008 Kaapstad sy tuiste. Hy het destyds van die noorde af hierheen verhuis om die Stormers-rugbyspan te help afrig.
Hulle glo hul huwelik werk omdat albei se loopbaan in die sportwêreld is; hy help om die Bokke af te rig, en sy speel en rig netbal af en hou haar lyf kommentator op SuperSport.
“Maar ons albei verstaan wat dit verg om op ’n intensiewe vlak mee te ding. Ons verstaan die ure wat dit vereis, en ons gun mekaar die geluk en sukses,” sê Vanes-Mari.
“Toe ek Matt ontmoet, was hy ’n bietjie onfiks en was dit ’n slegte tyd in sy lewe. Maar ons het gereeld saam gaan oefen en hy het die afgelope jaar sowat 22 kg verloor. Hy is nou ’n baie beter weergawe van homself.”
“Dit was nie doelbewus nie. Ek het die gewig verloor danksy die dansery en die lang ure se oefen. Ek het nie eens geweet ek verloor gewig tot Matt vir my in Johannesburg kom kuier en gesê het ek het gewig verloor nie.”
Terwyl sy in Johannesburg was, het Matt af en toe oor ’n naweek kom kuier. Wanneer hy nie in die gehoor was nie, was hy voor die kassie vasgenael om haar in aksie te sien op die dansbaan.
“Gelukkig is ons daaraan gewoond dat ons albei baie reis vanweë ons sportroosters. Die tyd wat ons wel saam deurbring, is gehaltetyd en ons waardeer mekaar,” sê Vanes-Mari, wat vandeesmaand vir die Noordwes-netbalspan begin speel het.
“Soms kom daar baie kritiek as jy ’n afrigter vir die Springbokspan is. Dan is Vanes-Mari daar om dié geraas uit te skakel. Sy help my om weer op die positiewe te fokus.”
Daar heers op die oomblik ’n goeie gees in die Bokspan, en Matt se verhouding met Rassie is goed, sê hy.
“Rassie is slim en ’n goeie afrigter wat die tegniese vaardighede van die spelers wil verbeter. Hy verwag hoë standaarde van jou, en om sy assistent te wees is vir my ’n groot droom wat vervul is,” sê hy.
En daardie gerugte van aftrede? “Glad nie. Ek het ’n werk om te doen en is die beste mens daarvoor,” hou hy vol.
Hulle het groot planne vir die toekoms. “Ons wil in 2019 aan ons onderskeie Wêreldbekertoernooie deelneem en in 2020 met ’n gesin begin,” sê Vanes-Mari.